RO Jurnalul Oficial al Uniunii Europene L 163/22

DECIZIA COMISIEI

din 19 iunie 2007

de neincludere a haloxifopului-R în anexa I la Directiva 91/414/CEE a Consiliului și de retragere a autorizațiilor pentru produsele fitosanitare care conțin această substanță

[notificată cu numărul C(2007) 2548]

(Text cu relevanță pentru SEE)

(2007/437/CE)

COMISIA COMUNITĂȚILOR EUROPENE,

având în vedere Tratatul de instituire a Comunității Europene,

având în vedere Directiva 91/414/CEE a Consiliului din 15 iulie 1991 privind introducerea pe piață a produselor de uz fitosanitar (1), în special articolul 8 alineatul (2) paragraful al patrulea,

întrucât:

(1) Articolul 8 alineatul (2) din Directiva 91/414/CEE prevede că un stat membru poate autoriza, pentru o perioadă de 12 ani de la data notificării prezentei directive, introducerea pe piață a produselor fitosanitare care conțin substanțe active care nu sunt menționate în anexa I la prezenta directivă și care se află deja pe piață la doi ani de la notificarea prezentei directive, în timp ce aceste substanțe sunt examinate treptat în cadrul unui program de lucru.

(2) Regulamentele (CE) nr. 451/2000 (2) și (CE) nr. 703/2001 (3) ale Comisiei prevăd norme suplimentare pentru punerea în aplicare a etapei a doua din programul de lucru menționat la articolul 8 alineatul (2) din Directiva 91/414/CEE, precum și o listă de substanțe active care urmează să fie evaluate în vederea posibilei includeri în anexa I la Directiva 91/414/CEE. Această listă include haloxifop-R.

(3) Efectele haloxifop-R asupra sănătății umane și asupra mediului în domeniile de utilizare propuse de notificator au fost evaluate în conformitate cu dispozițiile prevăzute în Regulamentele (CE) nr. 451/2000 și (CE) nr. 703/2001. În plus, aceste regulamente desemnează statele membre raportoare care trebuie să prezinte rapoarte pertinente de evaluare și recomandări către Autoritatea Europeană pentru Siguranța Alimentară (EFSA) în conformitate cu articolul 8 alineatul (1) din Regulamentul (CE) nr. 451/2000. Pentru haloxifop-R, statul membru raportor a fost Danemarca și toate informațiile pertinente au fost prezentate la 21 noiembrie 2003.

(4) Raportul de evaluare a fost revizuit de statele membre și de EFSA și a fost prezentat Comisiei la 28 iulie 2006 sub forma concluziilor EFSA cu privire la analiza evaluării riscului pentru pesticide a căror substanță activă este haloxifop-R (4). Acest raport a fost analizat de statele membre și de Comisie în cadrul Comitetului permanent pentru lanțul alimentar și sănătatea animală și a fost finalizat la 24 noiembrie 2006 sub forma unui raport de evaluare al Comisiei cu privire la haloxifop-R.

(5) În cursul evaluării acestei substanțe active, au fost identificate un număr de motive de preocupare. Evaluarea de risc pentru contaminarea pânzei freatice nu a putut fi finalizată. În mod deosebit, s-a descoperit faptul că utilizarea haloxifop-R, în situațiile prezentate de notificator, a condus la apariția unui număr de metaboliți care persistă și se pot infiltra cu ușurință în apa de masă, ceea ce poate avea efecte negative asupra apei potabile. Acest aspect a ridicat anumite îngrijorări ce nu au putut fi eliminate pe baza datelor prezentate de notificator în termenele legale. În plus, pe baza datelor disponibile, au rămas îngrijorări în ceea ce privește evaluarea riscurilor pentru mamifere. Prin urmare, pe baza informațiilor disponibile nu s-a putut concluziona dacă haloxifop-R îndeplinește criteriile pentru a fi inclus în anexa I la Directiva 91/414/CEE.

(6) Comisia l-a invitat pe notificator să-și prezinte observațiile cu privire la rezultatele experților în urma evaluării și la intenția sa de a susține sau nu în continuare această substanță. Notificatorul a prezentat observațiile sale, care au fost examinate cu atenție. Cu toate acestea, în ciuda argumentelor aduse, motivele de îngrijorare identificate nu au putut fi eliminate, iar evaluările efectuate pe baza informațiilor transmise și evaluate în cadrul reuniunilor experților EFSA nu au demonstrat că este de așteptat ca, în condițiile de utilizare propuse, produsele fitosanitare care conțin haloxifop-R să îndeplinească în general cerințele stipulate în articolul 5 alineatul (1) literele (a) și (b) din Directiva 91/414/CEE.

(7) În consecință, haloxifop-R nu trebuie inclus în anexa I la Directiva 91/414/CEE.

(8) Trebuie luate măsuri pentru a se asigura faptul că autorizațiile acordate produselor fitosanitare care conțin haloxifop-R sunt retrase într-o perioadă precizată de timp și nu sunt reînnoite și că nu se mai acordă autorizații noi pentru astfel de produse.

(9) Orice perioadă de grație acordată de către un stat membru pentru eliminarea, depozitarea, introducerea pe piață și utilizarea stocurilor existente de produse fitosanitare care conțin haloxifop-R trebuie să fie limitată la douăsprezece luni pentru a permite utilizarea stocurilor existente în cursul unei singure perioade viitoare de vegetație.

(10) Prezenta decizie nu aduce atingere înaintării unei cereri pentru haloxifop-R în conformitate cu prevederile articolului 6 alineatul (2) din Directiva 91/414/CEE în vederea unei posibile includeri în anexa I.

(11) Măsurile prevăzute în prezenta decizie sunt conforme cu avizul Comitetului permanent pentru lanțul alimentar și sănătatea animală,

ADOPTĂ PREZENTA DECIZIE:

Articolul 1

Haloxifop-R nu este inclus ca substanță activă în anexa I la Directiva 91/414/CEE.

Articolul 2

Statele membre trebuie să se asigure că:

(a) autorizațiile pentru produsele fitosanitare care conțin haloxifop-R sunt retrase până la 19 decembrie 2007;

(b) de la data publicării prezentei decizii, nu se mai acordă și nu se mai reînnoiește nicio autorizație pentru produsele fitosanitare care conțin haloxifop-R.

Articolul 3

Orice perioadă de grație acordată de statele membre în conformitate cu prevederile articolului 4 alineatul (6) din Directiva 91/414/CEE trebuie să fie cât mai scurtă posibil și să expire cel mai târziu la 19 decembrie 2008.

Articolul 4

Prezenta decizie se adresează statelor membre.

Adoptată la Bruxelles, 19 iunie 2007. Pentru Comisie Markos KYPRIANOU Membru al Comisiei

(1) JO L 230, 19.8.1991, p. 1. Directivă, astfel cum a fost modificată ultima dată prin Directiva 2007/31/CE a Comisiei (JO L 140, 1.6.2007, p. 44).

(2) JO L 55, 29.2.2000, p. 25. Regulament, astfel cum a fost modificat ultima dată prin Regulamentul (CE) nr. 1044/2003 (JO L 151, 19.6.2003, p. 32).

(3) JO L 98, 7.4.2001, p. 6.

(4) EFSA Scientific Report (2006) 87, 1-96, Conclusion regarding the peer review of pesticide risk assessment of haloxyfop-R.